《送叶俊太守致政归乡》
明代·杨荣

浙之东兮君所居，嗣先业兮宗文儒。早年俊迈风骨殊，渥洼飒爽千里驹。

一从振足登云衢，才猷卓荦罕与俱。擢宰临桂向南趍，边氓已喜疲癃苏。

三考绩最朝帝都，高超赤县意自如。寸心烱烱冰玉壶，荣膺鹗荐分虎符。

出守太原民心孚，弦诵之声盈里庐。桑麻遍野阴纷敷，夫何未及三载馀。

翻然乞此衰病躯，圣恩霈若雨露濡。告别使我情郁纡，谅君之归志不孤。

尊有酒兮架有书，田可耕兮圃可蔬。山可樵兮水可渔，退休之适安以舒。

嗟君之乐兮世所无，白云为侣鸥为徒。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。